ประกาศคณะกรรมการกิจการโทรคมนาคมแห่งชาติประกาศคณะกรรมการกิจการโทรคมนาคมแห่งชาติเรื่องอัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคมพ.ศ. ๒๕๔๙ โดยที่เป็นการสมควรกำหนดอัตราขั้นสูงของค่าบริการกิจการโทรคมนาคมอันเป็นการส่งเสริมให้เกิดการแข่งขันที่มีประสิทธิภาพบนพื้นฐานของการแข่งขันโดยเสรีอย่างเป็นธรรมและเพื่อคุ้มครองผู้ใช้บริการอาศัยอำนาจตามความในมาตรา ๕๑ (๘)แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์และกิจการโทรคมนาคม พ.ศ. ๒๕๔๓ และมาตรา ๖๐แห่งพระราชบัญญัติการประกอบกิจการโทรคมนาคม พ.ศ. ๒๕๔๔คณะกรรมการกิจการโทรคมนาคมแห่งชาติจึงกำหนดหลักเกณฑ์อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคมไว้ดังต่อไปนี้ข้อ ๑ประกาศนี้เรียกว่า ประกาศคณะกรรมการกิจการโทรคมนาคมแห่งชาติเรื่อง อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคมพ.ศ. ๒๕๔๙ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในประกาศนี้บริการโทรคมนาคม หมายความว่าบริการโทรคมนาคมที่ผู้รับใบอนุญาตให้แก่ผู้ใช้บริการ ตามกฎหมายว่าด้วยการประกอบกิจการโทรคมนาคมและตามหลักเกณฑ์ที่คณะกรรมการประกาศกำหนดผู้รับใบอนุญาต หมายความว่าผู้รับใบอนุญาตประกอบกิจการโทรคมนาคม ตามกฎหมายว่าด้วยการประกอบกิจการโทรคมนาคมผู้ใช้บริการ หมายความว่าผู้ใช้บริการโทรคมนาคมปลายทางของผู้รับใบอนุญาตแต่ไม่รวมถึงผู้ใช้บริการที่เป็นผู้รับใบอนุญาตประกอบกิจการโทรคมนาคมซึ่งนำบริการโทรคมนาคมที่ได้รับในฐานะผู้ใช้บริการไปประกอบกิจการอีกทอดหนึ่งค่าบริการให้หมายความรวมถึง ค่าธรรมเนียมหรือค่าใช้จ่ายอื่นใดที่ผู้รับใบอนุญาตเรียกเก็บจากผู้ใช้บริการ อันเนื่องมาจากการที่ผู้ใช้บริการได้ใช้ประโยชน์หรือจะใช้ประโยชน์ในบริการโทรคมนาคมที่ได้รับอนุญาตตามกฎหมายว่าด้วยการประกอบกิจการโทรคมนาคมการเปลี่ยนแปลงอัตราค่าบริการ หมายความว่าการจัดเก็บเพิ่มเติม การลด การแก้ไขหรือการเปลี่ยนแปลงอัตราค่าบริการในกิจการโทรคมนาคมรวมทั้งการเปลี่ยนแปลงสิทธิพิเศษ หรือการส่งเสริมการขายด้วย และหมายความรวมถึงการจัดเก็บค่าบริการสำหรับบริการประเภทใหม่หรือการเก็บบริการแบบแยกส่วนด้วยคณะกรรมการ หมายความว่าคณะกรรมการกิจการโทรคมนาคมแห่งชาติเลขาธิการ หมายความว่าเลขาธิการคณะกรรมการกิจการโทรคมนาคมแห่งชาติสำนักงาน หมายความว่าสำนักงานคณะกรรมการกิจการโทรคมนาคมแห่งชาติหมวด๑อัตราขั้นสูงของค่าบริการ ส่วนที่๑บททั่วไป ข้อ ๔อัตราค่าบริการซึ่งเรียกเก็บจริงจากผู้ใช้บริการโดยชอบด้วยกฎหมายในวันที่ประกาศนี้ใช้บังคับให้ถือเป็นอัตราขั้นสูงที่คณะกรรมการประกาศกำหนดเป็นการชั่วคราวจนกว่าคณะกรรมการจะประกาศกำหนดอัตราขั้นสูงใหม่ตามประกาศนี้คณะกรรมการอาจประกาศกำหนดยกเว้นให้กิจการโทรคมนาคมบางประเภทที่เป็นการให้บริการจำกัดเฉพาะกลุ่มบุคคลหรือเป็นการให้บริการที่ไม่มีผลกระทบโดยนัยสำคัญต่อการแข่งขันโดยเสรีอย่างเป็นธรรมหรือการให้บริการที่มีผลกระทบต่อประโยชน์สาธารณะและผู้บริโภคไม่ต้องอยู่ภายใต้บังคับของประกาศนี้หรือภายใต้บังคับข้อหนึ่งข้อใดของประกาศนี้ก็ได้ข้อ ๕ห้ามมิให้ผู้รับใบอนุญาตเรียกเก็บค่าบริการนอกเหนือหรือเกินกว่าอัตราขั้นสูงตามข้อ๔ และต้องไม่เป็นอัตราในลักษณะที่เป็นการกีดกันทางการค้าซึ่งมีผลเป็นการจำกัดการแข่งขันโดยจะต้องเรียกเก็บจากผู้ใช้บริการของตนในอัตราเดียวกันสำหรับบริการโทรคมนาคมในลักษณะหรือประเภทเดียวกันข้อ ๖ผู้รับใบอนุญาตมีหน้าที่ต้องจัดให้มีการเผยแพร่อัตราค่าบริการของตนเป็นการทั่วไปและต้องแจ้งให้ผู้ใช้บริการทุกรายทราบตามวิธีการที่คณะกรรมการกำหนดโดยอย่างน้อยต้องแสดงอัตรา ดังกล่าวไว้ในที่เปิดเผยเห็นได้ง่าย ณที่ทำการและเว็บไซต์ของผู้รับใบอนุญาตเพื่อให้ประชาชนทั่วไปตรวจสอบได้รูปแบบของการเผยแพร่ อัตราค่าบริการต้องแจกแจงรายละเอียดของค่าบริการแต่ละประเภทและคุณภาพและเงื่อนไขของการให้บริการอย่างชัดเจนและให้แสดงวิธีคิดคำนวณค่าบริการพร้อมนำเสนอตัวอย่างของวิธีการคิดคำนวณค่าบริการอย่างชัดเจนและให้เข้าใจง่ายกรณีมีการเปลี่ยนแปลงอัตราค่าบริการให้ผู้รับใบอนุญาตแสดงการเปรียบเทียบรูปแบบและวิธีการคิดคำนวณของค่าบริการเดิมและค่าบริการใหม่พร้อมคุณภาพและเงื่อนไขของการให้บริการด้วยส่วนที่ ๒วิธีการคำนวณและกำหนดอัตราขั้นสูง ข้อ ๗ให้ผู้รับใบอนุญาตมีหน้าที่แจ้งข้อมูลของผู้รับใบอนุญาตและจัดส่งเอกสารหลักฐานที่เกี่ยวข้องแก่สำนักงานเพื่อใช้ในการคำนวณและกำหนดอัตราขั้นสูงของค่าบริการ ดังต่อไปนี้(๑)โครงสร้างและอัตราค่าบริการที่จัดเก็บจากผู้ใช้บริการพร้อมคุณภาพและเงื่อนไขของการให้บริการ(๒)หลักการและวิธีการคิดคำนวณโครงสร้างและอัตราค่าบริการ(๓)ข้อมูลเกี่ยวกับจำนวนผู้ใช้บริการในแต่ละประเภทบริการ พร้อมประเภทของผู้ใช้บริการ(๔)ข้อมูลเกี่ยวกับต้นทุนและโครงสร้างของต้นทุนของค่าบริการแต่ละประเภทรวมทั้งหลักการ และวิธีการคิดคำนวณต้นทุนและวิธีการจัดสรรต้นทุนตามที่คณะกรรมการกำหนด(๕)ข้อมูลเกี่ยวกับการเงิน การบัญชีและรายได้ของการให้บริการโทรคมนาคมและบริการที่เกี่ยวข้องโดยให้จำแนกรายประเภทบริการและแยกส่วนของการให้บริการด้วย(๖)ข้อมูลเกี่ยวกับแผนการขยายโครงข่ายโทรคมนาคมหรือบริการโทรคมนาคมภายในระยะเวลาห้าปี(๗)ข้อมูลเกี่ยวกับปัจจัยหรือเงื่อนไขที่มีผลกระทบโดยตรงต่อโครงสร้างและอัตราค่าบริการรวมทั้งต้นทุนและโครงสร้างต้นทุน(๘)ข้อมูลค่าบริการรายหน่วยแต่ละประเภทบริการ(๙)ข้อมูลประมาณการเกี่ยวกับรายได้และต้นทุนในอนาคตห้าปี(๑๐)ข้อมูลเกี่ยวกับความยืดหยุ่นด้านราคาของอุปสงค์และอุปทานในแต่ละประเภทบริการ (ถ้ามี)(๑๑)เงื่อนไขและข้อจำกัดของการให้บริการแต่ละประเภทสำนักงานอาจขอข้อมูลหรือเอกสารเพิ่มเติมจากผู้รับใบอนุญาตก็ได้ให้ผู้รับใบอนุญาตแจ้ง หรือจัดส่งข้อมูลให้แก่สำนักงานภายในระยะเวลาที่กำหนดข้อ ๘ให้สำนักงานจัดทำรายงานอัตราค่าตอบแทนการลงทุน (rate of return)ของแต่ละประเภทบริการ พร้อมหลักการและวิธีการคิดคำนวณโดยละเอียดและจัดทำแนวปฏิบัติเกี่ยวกับหลักการบัญชีต้นทุน วิธีการกำหนดและคิดคำนวณต้นทุนและวิธีการจัดสรรต้นทุนที่ใช้สำหรับการคิดคำนวณอัตราค่าตอบแทนการลงทุนเพื่อเสนอต่อคณะกรรมการภายในหนึ่งร้อยแปดสิบวันนับตั้งแต่วันที่ผู้รับใบอนุญาตแจ้งข้อมูลตามข้อ ๗ในกรณีที่จำเป็นและเพื่อประโยชน์ในการกำกับดูแลอัตราค่าบริการเฉพาะบางประเภทคณะกรรมการอาจขยายระยะเวลาการจัดทำรายงานอัตราค่าตอบแทนการลงทุนของเฉพาะบางประเภทบริการเพิ่มเติมจากโครงสร้างอัตราค่าบริการตามวรรคหนึ่งได้อีกไม่เกินหกสิบวันข้อ ๙เมื่อได้รับรายงานตามข้อ ๘ ครบถ้วนแล้ว คณะกรรมการอาจกำหนดอัตราขั้นสูงของค่าบริการใหม่บนพื้นฐานของอัตราค่าตอบแทนการลงทุนและเป็นอัตราที่ยุติธรรมแก่ผู้รับใบอนุญาตและผู้ใช้บริการโดยไม่มีลักษณะเป็นการเลือกปฏิบัติ แบ่งแยกหรือกีดกันผู้ใช้บริการหรือบุคคลหนึ่งบุคคลใดให้คณะกรรมการประกาศอัตราขั้นสูงของค่าบริการใหม่เป็นการทั่วไปพร้อมหลักการและวิธีการคำนวณที่ชัดเจนข้อ ๑๐ผู้รับใบอนุญาตอาจยื่นคำขอเพื่อให้คณะกรรมการพิจารณาการกำหนดอัตราค่าบริการแบบเพดานราคา(price cap)ของตนก็ได้ โดยยื่นเอกสารและหลักฐานเพื่อประกอบการพิจารณาของคณะกรรมการ ดังนี้(๑)หลักการ เหตุผล และความจำเป็น(๒)ความพร้อมในการใช้การกำหนดอัตราขั้นสูงของค่าบริการแบบระบบเพดานราคา เช่นระบบบัญชีต้นทุน หลักเกณฑ์และมาตรฐานของการคิดคำนวณอัตราค่าบริการ หรือแผนธุรกิจเป็นต้น(๓)ข้อเสนอการจัดกลุ่มประเภทบริการ (basketof services)พร้อมเหตุผลและเหตุผลของการจัดกลุ่มประเภทบริการ(๔)ข้อเสนอเกี่ยวกับหลักเกณฑ์และวิธีการ พร้อมสูตรวิธีคำนวณแบบระบบเพดานราคา(๕)ข้อเสนอค่าสัมประสิทธิ์ของผลิตภาพหรือความมีประสิทธิภาพ (X factor)(๖)จำนวนผู้ใช้บริการและความถี่ของการใช้บริการ รวมทั้งรายได้จากการให้บริการดังกล่าว(๗)รายงานประมาณการประสิทธิภาพของการลดหรือเปลี่ยนแปลงต้นทุนและค่าใช้จ่ายในการดำเนินการหลังจากที่มีการเปลี่ยนแปลงอัตราค่าบริการ(๘)รายงานประมาณการจำนวนผู้ใช้บริการและความถี่ของการใช้บริการรวมทั้งรายได้จากการให้บริการดังกล่าว หลังจากที่มีการเปลี่ยนแปลงอัตราค่าบริการ(๙)รายงานประเมินผลกระทบต่อการแข่งขันในตลาดและต่อผู้ใช้บริการรวมถึงวิเคราะห์ความอ่อนไหวในการเปลี่ยนแปลงพฤติกรรมของผู้ใช้บริการหลังจากที่มีการเปลี่ยนแปลงอัตราค่าบริการ(๑๐)เอกสารหรือหลักฐานอื่น ตามที่คณะกรรมการเห็นสมควรคณะกรรมการจะจัดให้มีการรับฟังความคิดเห็นสาธารณะตามระเบียบคณะกรรมการกิจการโทรคมนาคมแห่งชาติ ว่าด้วยการรับฟังความคิดเห็นสาธารณะพ.ศ. ๒๕๔๘ โดยให้ตัวแทนของผู้ใช้บริการหรือผู้บริโภคมีส่วนร่วมและแสดงความคิดเห็นด้วยหากคณะกรรมการเห็นชอบกับข้อเสนอดังกล่าว ให้คณะกรรมการกำหนดหลักเกณฑ์วิธีการและสูตรวิธีคำนวณแบบระบบเพดานราคา โดยประกาศให้ทราบเป็นการทั่วไปหมวด๒การเปลี่ยนแปลงอัตราค่าบริการ ข้อ ๑๑การเปลี่ยนแปลงอัตราค่าบริการของผู้รับใบอนุญาตให้เป็นไปตามหลักเกณฑ์และวิธีการที่กำหนดไว้ในหมวดนี้ ยกเว้นผู้รับใบอนุญาตที่คณะกรรมการให้ความเห็นชอบการเลือกใช้ระบบเพดานราคา(price cap)ข้อ ๑๒หากผู้รับใบอนุญาตรายใดประสงค์ที่จะเปลี่ยนแปลงอัตราค่าบริการ แต่ไม่นอกเหนือหรือเกินกว่าอัตราขั้นสูงที่กำหนดตามประกาศนี้ให้ผู้รับใบอนุญาตรายนั้นแจ้งเป็นหนังสือต่อคณะกรรมการทราบก่อนการเปลี่ยนแปลงอัตราค่าบริการพร้อมยื่นเอกสารและหลักฐาน ดังนี้(๑)รายงานเหตุผลและความจำเป็นของการเปลี่ยนแปลงอัตราค่าบริการ(๒)รายงานหลักการและวิธีการคำนวณอัตราค่าบริการพร้อมแสดงว่าอัตราที่เปลี่ยนแปลงไม่นอกเหนือหรือเกินกว่าอัตราขั้นสูงที่กำหนดตามประกาศนี้(๓)รายงานชี้แจงต้นทุนของบริการ พร้อมหลักการและวิธีคิดคำนวณต้นทุน(๔)รายงานจำนวนผู้ใช้บริการและความถี่ของการใช้บริการรวมทั้งรายได้จากการให้บริการดังกล่าว(๕)รายงานเปรียบเทียบอัตราค่าบริการใหม่กับอัตราค่าบริการเดิมและของคู่แข่งหลักในตลาด(๖)รายงานเปรียบเทียบกับรูปแบบและวิธีคิดคำนวณของบริการในลักษณะเดียวกันหรือประเภทเดียวกันกรณีที่มีหลายรูปแบบหรือหลายวิธีการคิดคำนวณ(๗)รายงานประมาณการจำนวนผู้ใช้บริการและความถี่ของการใช้บริการรวมทั้งรายได้จากการให้บริการดังกล่าว หลังจากที่มีการเปลี่ยนแปลงอัตราค่าบริการ(๘)รายงานประเมินผลกระทบต่อการแข่งขันในตลาดและต่อผู้ใช้บริการ(๙)รายงานการวิเคราะห์ความอ่อนไหวในการเปลี่ยนแปลงพฤติกรรมของผู้ใช้บริการและกลุ่มผู้ใช้บริการที่ได้รับผลกระทบ(ถ้ามี)(๑๐)แผนงานเกี่ยวกับมาตรการแจ้งผู้ใช้บริการ(๑๑)เอกสารหรือหลักฐานอื่น ตามที่คณะกรรมการเห็นสมควรให้สำนักงานวิเคราะห์และรายงานแก่คณะกรรมการภายในสิบวันนับตั้งแต่วันที่ได้รับหนังสือแจ้งข้อ ๑๓หากคณะกรรมการพิจารณาว่า การเปลี่ยนแปลงอัตราค่าบริการตามข้อ ๑๒ นอกเหนือหรือเกินกว่าอัตราขั้นสูงที่กำหนดตามประกาศนี้ คณะกรรมการอาจสั่งให้ผู้รับใบอนุญาตระงับการเรียกเก็บค่าบริการตามอัตราใหม่และชดใช้ค่าเสียหายแก่ผู้ใช้บริการตามเงื่อนไข วิธีการและภายในระยะเวลาที่คณะกรรมการกำหนด โดยคณะกรรมการอาจกำหนดมาตรการอื่นเพิ่มเติมเพื่อคุ้มครองผู้ใช้บริการ และประโยชน์สาธารณะก็ได้ข้อ ๑๔กรณีที่ผู้รับใบอนุญาตประสงค์จะเปลี่ยนแปลงอัตราค่าบริการนอกเหนือหรือเกินกว่าอัตราขั้นสูงตามที่กำหนดไว้โดยคณะกรรมการหรือจะจัดเก็บค่าบริการประเภทใหม่ให้ผู้รับใบอนุญาตยื่นคำขออนุญาตเพื่อให้คณะกรรมการพิจารณาพร้อมยื่นเอกสารและหลักฐานเพื่อประกอบการพิจารณาของคณะกรรมการ ดังนี้(๑)รายงานเหตุผลและความจำเป็นของการเปลี่ยนแปลงอัตราค่าบริการ(๒)รายงานหลักการและวิธีการคำนวณอัตราค่าบริการ(๓)รายงานชี้แจงต้นทุนของบริการ พร้อมหลักการและวิธีคิดคำนวณต้นทุน(๔)รายงานจำนวนผู้ใช้บริการและความถี่ของการใช้บริการ รวมทั้งรายได้จากการให้บริการดังกล่าว(๕)รายงานเปรียบเทียบอัตราค่าบริการใหม่กับอัตราค่าบริการเดิมและของคู่แข่งหลักในตลาด(๖)รายงานเปรียบเทียบกับรูปแบบและวิธีคิดคำนวณของบริการในลักษณะเดียวกันหรือประเภทเดียวกัน กรณีที่มีหลายรูปแบบหรือหลายวิธีการคิดคำนวณ(๗)รายงานประมาณการจำนวนผู้ใช้บริการและความถี่ของการใช้บริการรวมทั้งรายได้จากการให้บริการดังกล่าว หลังจากที่มีการเปลี่ยนแปลงอัตราค่าบริการ(๘)รายงานประเมินผลกระทบต่อการแข่งขันในตลาดและต่อผู้ใช้บริการ(๙)รายงานการวิเคราะห์ความอ่อนไหวในการเปลี่ยนแปลงพฤติกรรมของผู้ใช้บริการและกลุ่มผู้ใช้บริการที่ได้รับผลกระทบ(ถ้ามี)(๑๐)แผนงานเกี่ยวกับมาตรการแจ้งผู้ใช้บริการ(๑๑)เอกสารหรือหลักฐานอื่น ตามที่คณะกรรมการเห็นสมควรให้สำนักงานวิเคราะห์และรายงานแก่คณะกรรมการภายในสิบวันนับตั้งแต่วันที่ได้รับคำขอและเอกสารตามวรรคหนึ่งครบถ้วนในกรณีที่เห็นสมควรคณะกรรมการอาจกำหนดให้ผู้รับใบอนุญาตจัดให้มีการรับฟังความคิดเห็นสาธารณะตามหลักเกณฑ์และวิธีการที่คณะกรรมการกำหนด โดยต้องให้ตัวแทนของผู้ใช้บริการหรือผู้บริโภคมีส่วนร่วมและแสดงความคิดเห็นด้วยข้อ ๑๕หากคณะกรรมการเห็นชอบกับการเปลี่ยนแปลงอัตราค่าบริการที่นอกเหนือหรือเกินกว่าอัตราขั้นสูงที่กำหนดไว้ตามข้อ ๑๔ให้ถือว่าอัตราค่าบริการที่ได้รับความเห็นชอบดังกล่าวเป็นอัตราขั้นสูงของค่าบริการก่อนที่จะนำอัตราค่าบริการตามวรรคหนึ่งใช้บังคับให้ผู้รับใบอนุญาตประกาศอัตราค่าบริการใหม่ และแจ้งให้ผู้ใช้บริการทราบเป็นการทั่วไปล่วงหน้าไม่น้อยกว่าสามสิบวันตามเงื่อนไขหรือ วิธีการที่คณะกรรมการกำหนดหมวด ๓การกำกับดูแลอัตราค่าบริการ ข้อ ๑๖ให้ผู้รับใบอนุญาตแจ้งโครงสร้างและอัตราค่าบริการที่จัดเก็บจากผู้ใช้บริการแก่สำนักงานทุกวันสิ้นเดือนของแต่ละเดือนหากวันสิ้นเดือนเป็นวันหยุดราชการ ให้แจ้งในวันทำการก่อนวันหยุดราชการดังกล่าวและให้เลขาธิการทำรายงานให้แก่คณะกรรมการเป็นประจำทุกเดือนข้อ ๑๗อัตราค่าบริการจะต้องเรียกเก็บจากผู้ใช้บริการของตนในอัตราเดียวกันสำหรับบริการโทรคมนาคมที่มีลักษณะหรือประเภทเดียวกันและไม่มีลักษณะเป็นการเลือกปฏิบัติ แบ่งแยก หรือกีดกันผู้ใช้บริการรายหนึ่งรายใดข้อ ๑๘ในกรณีที่คณะกรรมการสงสัยหรือมีเหตุอันควรเชื่อได้ว่าอัตราค่าบริการใดมีลักษณะที่เป็นการกีดกันทางการค้าอันจะมีผลเป็นจำกัดการแข่งขันหรือขัดต่อหลักเกณฑ์ตามข้อ ๑๑ หรือขัดต่อบทบัญญัติแห่งกฎหมายคณะกรรมการอาจสั่งให้สำนักงานไต่สวนข้อเท็จจริงแล้วเสนอคณะกรรมการเพื่อพิจารณาคณะกรรมการอาจแต่งตั้งคณะกรรมการเฉพาะกิจขึ้นเพื่อทำหน้าที่ไต่สวนข้อเท็จจริง พร้อมเสนอความเห็นเป็นรายกรณีก็ได้โดยให้นำระเบียบว่าด้วยการประเมินผลกระทบจากการกำกับดูแลมาใช้บังคับโดยอนุโลมข้อ ๑๙ในการไต่สวนนั้นสำนักงานหรือคณะกรรมการเฉพาะกิจที่ได้รับมอบหมายมีอำนาจตรวจสอบข้อเท็จจริงได้ตามความเหมาะสมภายใต้บทบัญญัติหมวด ๘ แห่งพระราชบัญญัติการประกอบกิจการโทรคมนาคม พ.ศ. ๒๕๔๔โดยต้องให้ผู้รับใบอนุญาตที่ถูกไต่สวนมีโอกาสชี้แจงและแสดงพยานหลักฐานได้ตามกฎหมายว่าด้วยวิธีปฏิบัติราชการทางปกครองการดำเนินการไต่สวนตามวรรคหนึ่งให้รวมถึงการดำเนินการ ดังต่อไปนี้(๑)แสวงหาพยานหลักฐานทุกอย่างที่เกี่ยวข้อง(๒)รับฟังพยานหลักฐาน คำชี้แจงหรือความเห็นของคู่กรณีหรือขอพยานบุคคลหรือพยานผู้เชี่ยวชาญที่คู่กรณีกล่าวอ้างเว้นแต่สำนักงานหรือคณะกรรมการเฉพาะกิจเห็นว่าเป็นการกล่าวอ้างที่ไม่จำเป็นฟุ่มเฟือย หรือเพื่อประวิงเวลา(๓)ขอข้อเท็จจริงหรือความเห็นจากคู่กรณี พยานบุคคล หรือพยานผู้เชี่ยวชาญ(๔)ขอให้ผู้ครอบครองเอกสารส่งเอกสารที่เกี่ยวข้อง(๕)ตรวจสถานที่ที่เกี่ยวข้องผู้รับใบอนุญาตต้องให้ความร่วมมือกับสำนักงานหรือคณะกรรมการเฉพาะกิจในการไต่สวนหรือพิสูจน์ข้อเท็จจริงและแจ้งพยานหลักฐานที่ตนทราบแก่สำนักงานหรือคณะกรรมการเฉพาะกิจด้วยข้อ ๒๐เมื่อดำเนินการไต่สวนตามข้อ ๑๘ แล้ว พบว่าอัตราค่าบริการนั้นมีลักษณะที่เป็นการกีดกันทางการค้าอันจะมีผลเป็นจำกัดการแข่งขันหรือขัดต่อหลักเกณฑ์ตามข้อ ๙ หรือขัดต่อบทบัญญัติแห่งกฎหมายคณะกรรมการอาจมีคำสั่งให้ผู้รับใบอนุญาตระงับการจัดเก็บหรือปรับปรุงอัตราค่าบริการพร้อมกำหนดมาตรการอื่นเพื่อคุ้มครองผู้ใช้บริการตามความเหมาะสมก็ได้ผู้รับใบอนุญาตจะต้องปรับปรุงอัตราค่าบริการให้เป็นไปตามที่คณะกรรมการกำหนดโดยพลัน เมื่อได้รับหนังสือแจ้งคำสั่งตามวรรคหนึ่งและต้องแจ้งการปฏิบัติตามคำสั่งดังกล่าวแก่คณะกรรมการทันทีที่ดำเนินการตามคำสั่งของคณะกรรมการแล้วข้อ ๒๑ให้สำนักงานเก็บรักษาความลับข้อมูลที่ได้รับจากผู้รับใบอนุญาตที่เป็นความลับทางการค้าของผู้รับใบอนุญาตอย่างเคร่งครัดและห้ามมิให้เปิดเผยแก่บุคคลอื่นเว้นแต่จะได้รับความยินยอมจากผู้รับใบอนุญาตเจ้าของข้อมูลหรือมีอำนาจเปิดเผยได้ตามกฎหมายข้อ ๒๒ในกรณีที่คณะกรรมการเห็นว่า บริการใดเป็นบริการข้อมูลข่าวสารและความรู้เพื่อประโยชน์ในการส่งเสริมความรู้ของประชาชนหรือเป็นบริการโทรคมนาคมพื้นฐานโดยทั่วถึงคณะกรรมการอาจประกาศหรือกำหนดให้ผู้รับใบอนุญาตลดหรือยกเว้นค่าบริการเป็นการเฉพาะได้ตามหลักเกณฑ์ที่คณะกรรมการกำหนดข้อ ๒๓เพื่อคุ้มครองผู้ใช้บริการหรือเพื่อคุ้มครองประโยชน์สาธารณะคณะกรรมการอาจประกาศหรือกำหนดให้ผู้รับใบอนุญาตที่ให้บริการในกิจการโทรคมนาคมบางประเภทต้องจัดให้มีระบบแจ้งอัตราค่าบริการให้ผู้ใช้บริการทราบล่วงหน้าก่อนการใช้บริการแต่ละครั้งเมื่อผู้ใช้บริการต้องการ โดยจะคิดค่าใช้จ่ายสำหรับการแจ้งดังกล่าวมิได้หมวด ๔การทบทวนอัตราค่าบริการ ข้อ ๒๔ให้สำนักงานดำเนินการทบทวนอัตราขั้นสูงของค่าบริการตามหลักเกณฑ์และวิธีการที่คณะกรรมการประกาศกำหนดทุกสามปีพร้อมจัดทำรายงานเสนอต่อคณะกรรมการเพื่อพิจารณาทั้งนี้คณะกรรมการอาจจะแต่งตั้งคณะกรรมการเฉพาะกิจขึ้นเพื่อทำหน้าที่ดำเนินการทบทวนอัตราขั้นสูงของค่าบริการก็ได้ในกรณีที่เห็นสมควร คณะกรรมการอาจมีคำสั่งดังต่อไปนี้(๑)กำหนดอัตราขั้นสูงของค่าบริการเป็นการชั่วคราว(๒)ปรับปรุงอัตราขั้นสูงของค่าบริการ(๓)ปรับปรุงหลักการและวิธีคิดอัตราค่าบริการ(๔)ปรับปรุงหลักการและวิธีการคำนวณต้นทุน(๕)ปรับปรุงหลักการและวิธีการคำนวณบัญชีการเงินและต้นทุน หรือ(๖)กำหนดเงื่อนไขหรือมาตรการเพื่อคุ้มครองผู้ใช้บริการหรือเพื่อประโยชน์สาธารณะข้อ ๒๕ในกรณีที่สภาพทางเศรษฐกิจหรือสังคมเปลี่ยนแปลงไปหรือมีเหตุอย่างหนึ่งอย่างใด ทำให้อัตราขั้นสูงของค่าบริการที่คณะกรรมการกำหนดตามประกาศนี้ไม่เหมาะสมทำให้เกิดการได้เปรียบเสียเปรียบในระหว่างผู้รับใบอนุญาตหรือเป็นเหตุให้ผู้ใช้บริการต้องรับภาระเกินสมควรโดยไม่เป็นธรรมคณะกรรมการอาจพิจารณาปรับปรุงอัตราค่าบริการให้เหมาะสมก็ได้การพิจารณาปรับปรุงอัตราค่าบริการตามวรรคหนึ่งต้องจัดให้มีการรับฟังความคิดเห็นสาธารณะตามระเบียบคณะกรรมการกิจการโทรคมนาคมแห่งชาติ ว่าด้วยการรับฟังความคิดเห็นสาธารณะพ.ศ. ๒๕๔๘หมวด ๕การเรียกเก็บค่าบริการล่วงหน้า ข้อ ๒๖ห้ามมิให้ผู้รับใบอนุญาตกำหนดให้ผู้ใช้บริการต้องวางเงินประกันหรือต้องชำระเงินอื่นที่มีลักษณะเช่นเดียวกับเงินประกันเพื่อใช้บริการโทรคมนาคมของผู้รับใบอนุญาตข้อ ๒๗ในกรณีที่ผู้ใช้บริการผิดนัดชำระค่าบริการผู้รับใบอนุญาตจะกำหนดให้ผู้ใช้บริการต้องชำระดอกเบี้ย เบี้ยปรับหรือเงินอื่นใดในลักษณะดังกล่าวเกินกว่าอัตราที่กฎหมายกำหนดหรือที่คณะกรรมการให้ความเห็นชอบมิได้ ไม่ว่าผู้ใช้บริการจะให้ความเห็นชอบหรือไม่ก็ตามข้อ ๒๘การเรียกเก็บค่าบริการล่วงหน้าต้องได้รับความเห็นชอบจากคณะกรรมการก่อนโดยผู้รับใบอนุญาตต้องยื่นคำขอ พร้อมเอกสารหรือหลักฐานประกอบการพิจารณา ดังนี้(๑)หลักเกณฑ์และวิธีการเรียกเก็บเงินล่วงหน้า(๒)เหตุผลและความจำเป็นในการเรียกเก็บค่าบริการล่วงหน้า(๓)หลักการและวิธีการคำนวณการเรียกเก็บค่าบริการล่วงหน้า(๔)รายงานชี้แจงต้นทุนของบริการ พร้อมหลักการและวิธีคิดคำนวณต้นทุน(๕)รายงานเปรียบเทียบจำนวนเงินที่เรียกเก็บล่วงหน้าของตนกับของคู่แข่งในตลาด(๖)รายงานผลกระทบต่อการแข่งขันในตลาดและต่อผู้ใช้บริการ(๗)เอกสารหรือหลักฐานอื่น ตามที่คณะกรรมการเห็นสมควรข้อ ๒๙การเปลี่ยนแปลงแก้ไขหลักเกณฑ์และวิธีการเรียกเก็บค่าบริการล่วงหน้าต้องได้รับความเห็นชอบจากคณะกรรมการก่อนโดยผู้รับใบอนุญาตต้องยื่นคำขอ พร้อมเอกสารหรือหลักฐานประกอบการพิจารณา ดังนี้(๑)หลักเกณฑ์และวิธีการเรียกเก็บเงินล่วงหน้าแบบใหม่(๒)เหตุผลและความจำเป็นในการเรียกเก็บค่าบริการล่วงหน้าแบบใหม่(๓)หลักการและวิธีการคำนวณการเรียกเก็บค่าบริการล่วงหน้าแบบใหม่พร้อมเปรียบเทียบกับแบบเดิม(๔)รายงานชี้แจงต้นทุนของบริการ พร้อมหลักการและวิธีคิดคำนวณต้นทุน(๕)รายงานจำนวนผู้ใช้บริการและความถี่ของการใช้บริการรวมทั้งรายได้จากการให้บริการดังกล่าว(๖)รายงานเปรียบเทียบจำนวนเงินที่เรียกเก็บล่วงหน้ากับค่าบริการโดยเฉลี่ยที่ผู้ใช้บริการใช้ในแต่ละเดือน(๗)รายงานเปรียบเทียบจำนวนเงินที่เรียกเก็บล่วงหน้าของตนกับของคู่แข่งในตลาด (ถ้ามี)(๘)รายงานผลกระทบต่อการแข่งขันในตลาดและต่อผู้ใช้บริการ(๙)เอกสารหรือหลักฐานอื่น ตามที่คณะกรรมการเห็นสมควรข้อ ๓๐เมื่อคณะกรรมการให้ความเห็นชอบตามข้อ ๒๘ หรือข้อ ๒๙ แล้วผู้รับใบอนุญาตจะต้องประกาศหลักเกณฑ์และวิธีการเรียกเก็บค่าบริการล่วงหน้าเผยแพร่เป็นการทั่วไปและแจ้งให้ผู้ใช้บริการทุกรายทราบตามวิธีการที่คณะกรรมการกำหนดทั้งนี้หลักเกณฑ์และวิธีการเรียกเก็บค่าบริการล่วงหน้าจะเริ่มมีผลใช้บังคับอย่างน้อยสามสิบวันนับแต่วันที่ผู้รับใบอนุญาตได้ประกาศเผยแพร่เป็นการทั่วไปข้อ ๓๑ประกาศนี้ให้ใช้บังคับแก่การประกอบกิจการโทรคมนาคมของผู้ได้รับใบอนุญาตสัมปทานหรือสัญญาก่อนวันที่พระราชบัญญัติการประกอบกิจการโทรคมนาคม พ.ศ. ๒๕๔๔ใช้บังคับด้วย และให้ผู้ประกอบกิจการโทรคมนาคมดังกล่าวมีสิทธิหน้าที่และความรับผิดเช่นเดียวกับผู้รับใบอนุญาตตามพระราชบัญญัติการประกอบกิจการโทรคมนาคมพ.ศ. ๒๕๔๔บทเฉพาะกาล ข้อ ๓๒ให้ผู้รับใบอนุญาตที่ได้รับอนุญาตอยู่ก่อนวันที่ประกาศนี้ใช้บังคับต้องยื่นโครงสร้างและอัตราค่าบริการ พร้อมหลักการและวิธีการคำนวณค่าบริการนั้นแยกตามประเภทของบริการสะท้อนต้นทุนแบบแยกส่วนต่อสำนักงานภายในเวลาสามสิบวัน นับแต่วันที่ประกาศนี้ใช้บังคับให้สำนักงานรายงานผลการวิเคราะห์โครงสร้างและอัตราค่าบริการที่ใช้อยู่ในปัจจุบันให้คณะกรรมการทราบภายในเจ็ดวัน นับแต่วันที่ได้รับรายงานและผลการวิเคราะห์จากผู้รับใบอนุญาตให้สำนักงานประกาศเผยแพร่รายงานผลการวิเคราะห์ที่คณะกรรมการทราบแล้วแก่สาธารณะเป็นการทั่วไปข้อ ๓๓ให้ผู้รับใบอนุญาตที่ได้รับอนุญาตอยู่ก่อนวันที่ประกาศนี้ใช้บังคับต้องยื่นหลักเกณฑ์และวิธีการเรียกเก็บค่าบริการล่วงหน้าและโครงสร้างและอัตราค่าบริการพร้อมหลักการและวิธีการคำนวณค่าบริการต่อสำนักงานภายในเวลาสามสิบวันนับแต่วันที่ประกาศนี้ใช้บังคับให้สำนักงานรายงานผลการวิเคราะห์หลักเกณฑ์และวิธีการเรียกเก็บค่าบริการล่วงหน้าและโครงสร้างและอัตราค่าบริการ ให้คณะกรรมการทราบภายในเจ็ดวันนับแต่วันที่ได้รับรายงานและผลการวิเคราะห์จากผู้รับใบอนุญาตให้สำนักงานประกาศ เผยแพร่รายงานผลการวิเคราะห์ที่คณะกรรมการทราบแล้วแก่สาธารณะเป็นการทั่วไปประกาศณ วันที่ ๒๘ กันยายน พ.ศ. ๒๕๔๙พลเอกชูชาติ พรหมพระสิทธิ์ประธานกรรมการกิจการโทรคมนาคมแห่งชาติโสรศ/ผู้จัดทำ๒๑พฤศจิกายน ๒๕๔๙วิภา/ปรับปรุง๑๒กันยายน ๒๕๕๙กลุชาติ/ตรวจ๑๑พฤศจิกายน ๒๕๕๙[๑] ราชกิจจานุเบกษาเล่ม ๑๒๓/ตอนที่ ๑๑๖ ง/หน้า ๗๙/๒ พฤศจิกายน ๒๕๔๙